Document ID: 32004D0069

Komission päätös,
tehty 22 päivänä joulukuuta 2003,
luettelosta alppivyöhykkeen luonnonmaantieteellisellä alueella olevista yhteisön tärkeänä pitämistä alueista
(tiedoksiannettu numerolla K(2003) 4957)
(2004/69/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) ja erityisesti sen 4 artiklan 2 kohdan kolmannen alakohdan,
sekä katsoo seuraavaa:
(1) Direktiivin 92/43/ETY 1 artiklan c kohdan iii alakohdassa tarkoitettu alppivyöhykkeen luonnonmaantieteellinen alue muodostuu yhteisöön kuuluvasta Alppien alueesta (Itävalta, Italia, Saksa ja Ranska), Pyreneistä (Ranska ja Espanja), Apenniinien vuoristosta (Italia) ja pohjoisen Fennoskandian tuntureista (Ruotsi ja Suomi) asianomaisen direktiivin 20 artiklalla perustetun luontotyyppikomitean 23 päivänä lokakuuta 2000 hyväksymän luonnonmaantieteellisen kartan mukaisesti.
(2) Kyseisen alueen osalta luettelon alueista, joita ehdotetaan yhteisön tärkeinä pitämiksi alueiksi direktiivin 92/43/ETY 1 artiklan merkityksessä, ovat mainitun direktiivin 4 artiklan 1 kohdan mukaisesti toimittaneet komissiolle Itävalta 24 päivänä lokakuuta 2003, Italia 11 päivänä syyskuuta 2003, Saksa 7 päivänä marraskuuta 2003, Ranska 23 päivänä lokakuuta 2003, Espanja 7 päivänä maaliskuuta 2002 ja 9 päivänä heinäkuuta 2002, Suomi 9 päivänä syyskuuta 2002 ja Ruotsi 3 päivänä heinäkuuta 2002.
(3) Ehdotettujen alueiden luettelojen mukana on toimitettu kutakin aluetta koskevat tiedot ehdotettujen Natura 2000 -alueiden ilmoituslomakkeesta 18 päivänä joulukuuta 1996 tehdyn komission päätöksen 97/266/EY(2) mukaisessa muodossa.
(4) Näihin tietoihin kuuluvat kyseisen jäsenvaltion toimittama viimeisin ja lopullisin versio alueen kartasta, alueen nimi, sijainti ja laajuus sekä direktiivin 92/43/ETY liitteessä III eriteltyjen perusteiden soveltamisesta saadut tiedot.
(5) Komissio on lisäksi laatinut yhteisymmärryksessä kunkin asianomaisen jäsenvaltion kanssa luonnoksen luetteloksi alueista, joilla on ensisijaisesti suojeltavia luontotyyppejä tai ensisijaisesti suojeltavia lajeja; tämän luonnoksen perusteella olisi laadittava luettelo yhteisön tärkeinä pitämistä alueista.
(6) Tiedot luontotyyppien ja lajien esiintymisestä ja levinneisyydestä muuttuvat jatkuvasti, osittain 11 artiklan mukaisen seurannan tuloksena, ja sen vuoksi alueiden arviointi ja valinta EU-tasolla tehtiin tällä hetkellä parhaan saatavissa olevan tiedon mukaan.
(7) Euroopan yhteisöjen tuomioistuimen vakiintuneen oikeuskäytännön mukaisesti "komissiolla tulee olla käytettävissään tyhjentävä luettelo alueista, jotka kansalliselta kannalta ovat ekologisesti merkityksellisiä pyrittäessä tässä direktiivissä tarkoitettuun luontotyyppien sekä luonnonvaraisen eläimistön ja kasviston suojelua koskevaan tavoitteeseen, jotta komissio voisi laatia sellaisen luonnoksen yhteisön tärkeinä pitämien alueiden luetteloksi, jonka perusteella muodostetaan erityisten suojelutoimien alueiden yhtenäinen eurooppalainen ekologinen verkosto. Vain tällä tavalla on lopultakin mahdollista päästä direktiivin 92/43/ETY 3 artiklan 1 kohdan ensimmäisessä alakohdassa tarkoitettuun tavoitteeseen, jonka mukaan on varmistettava kyseisten luontotyyppien ja lajien elinympäristöjen suotuisan suojelun tason säilyminen ja ennalleen saattaminen niiden luontaisella levinneisyysalueella, joka voi sijaita yhteisön yhden tai useamman sisäisen rajan eri puolilla."
(8) Saatavissa olevasta tiedosta ja Euroopan ympäristönsuojelua ja biologista monimuotoisuutta käsittelevän teemakeskuksen järjestämissä luonnonmaantiedettä käsitelleissä seminaareissa tehdyistä yleisistä arvioinneista sekä jäsenvaltioiden välisistä kahdenvälisistä kokouksista huolimatta jotkin jäsenvaltiot eivät ole tehneet ehdotusta direktiivin 92/43/ETY tiettyjä luontotyyppejä ja lajeja koskevista vaatimusten mukaisista riittävistä alueista. Siksi ei voida tehdä sitä johtopäätöstä, että kyseinen verkosto olisi valmis tämän päätöksen liitteessä II lueteltujen lajien ja luontotyyppien osalta. Koska tietojen saanti ja sopimukseen pääsy jäsenvaltioiden kanssa on viivästynyt, komissio katsoo, että sen olisi hyväksyttävä alueiden luettelo, jota olisi pidettävä alustavana ja jota olisi täydennettävä direktiivin 92/43/ETY 4 artiklassa tarkoitettujen, liitteessä II lueteltujen luontotyyppien ja lajien osalta, joille jäsenvaltiot eivät ole ehdottaneet riittäviä direktiivin 92/43/ETY vaatimusten mukaisia alueita.
(9) Tässä päätöksessä säädetyt toimenpiteet ovat direktiivin 92/43/ETY 20 artiklalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen liitteessä I on direktiivin 92/43/ETY 4 artiklan 2 kohdan kolmannessa alakohdassa tarkoitettu alustava luettelo alppivyöhykkeen luonnonmaantieteellisellä alueella olevista yhteisön tärkeänä pitämistä alueista.
Mainittua luetteloa täydennetään jäsenvaltioiden lisäehdotusten perusteella direktiivin 92/43/ETY 4 artiklassa tarkoitettujen tiettyjen luontotyyppien ja lajien osalta, jotka on eritelty tämän päätöksen liitteessä II.
2 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 2003.

Labels: 19
20